PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2006/FK/3/1/092	Bratislava, 15. augusta 2006

Protimonopolný úrad Slovenskej republiky, odbor koncentrácií v správnom konaní             č. 0099/OK/2005 začatom dňa 11.11.2005 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Tate & Lyle Holland B.V., spoločnosti existujúcej podľa práva Holandského kráľovstva, so sídlom Lagedijk 5, 1541 KA Koog aan de Zaan, Holandsko prostredníctvom Mgr. Branislava Brocku, advokáta, Palisády 36, 811 06 Bratislava, Slovenská republika, podľa zákona č. 71/1967 Zb. o správnom konaní (správny poriadok) v znení neskorších predpisov

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou, ktorá vznikla podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcou v získaní výlučnej kontroly podnikateľa Tate & Lyle Holland B.V., spoločnosti existujúcej podľa práva Holandského kráľovstva, so sídlom Lagedijk 5, 1541 KA Koog aan de Zaan, Holandsko nad podnikom podnikateľa Eastern Sugar B.V., spoločnosti existujúcej podľa práva Holandského kráľovstva, so sídlom Zwanebloem 31, 4823MV Breda, Holandsko na základe Zmluvy o predaji a prevode 1 akcie spoločnosti Eastern Sugar B.V. uzavretej dňa 17.12.2003 medzi podnikateľmi Societe Generale de participations Sucrrueres SA so sídlom  23-25 Avenue Franklin D Roosevelt, 75008 Paríž, Francúzsko a Zuckerfabrik Jülich A.G. so sídlom Dürener Strasse 20, D-52428 Jülich, Spolková republika Nemecko, prijatia Dodatku k Akcionárskej zmluve dňa 17.12.2003 v nadväznosti na skutočnosti vyplývajúce z listu zo dňa 20.02.2004. 
O d ô v o d n e n i e :

Na Protimonopolný úrad Slovenskej republiky, odbor koncentrácií (ďalej len "úrad“) bol dňa 11.11.2005 doručený list zaevidovaný úradom pod č. 6246/2005 vo veci oznámenia nadobudnutia kontroly nad spoločnosťou Eastern Sugar B.V., spoločnosti existujúcej podľa práva Holandského kráľovstva, so sídlom Zwanebloem 31, 4823 MV Breda, Holandsko (ďalej len „Eastern Sugar BV“) spoločnosťou Tate & Lyle Holland B.V., spoločnosti existujúcej podľa práva Holandského kráľovstva, so sídlom Lagedijk 5, 1541 KA Koog aan de Zaan, Holandsko (ďalej len „Tate & Lyle“) prostredníctvom      Mgr. Branislava Brocku, advokáta, Palisády 36, 811 06 Bratislava, Slovenská republika (ďalej len „právny zástupca“).

Podľa § 19 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) úrad predmetné podanie vyhodnotil podľa obsahu ako oznámenie koncentrácie podľa § 10 ods. 9 zákona           č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon č. 136/2001 Z.z. v znení neskorších“). 

Dňa 11.11.2005 sa podľa § 25 ods. 1 zákona č. 136/2001 Z.z. v znení neskorších predpisov v spojení s § 18 ods. 2 správneho poriadku na základe doručenia oznámenia koncentrácie začalo správne konanie vo veci  koncentrácie podnikateľov Tate & Lyle a Eastern Sugar BV, o čom úrad listom č. 6325/PMÚ SR/2005 zo dňa 16.11.2005 informoval prostredníctvom právneho zástupcu účastníka konania.
            
Doručené oznámenie predmetnej koncentrácie neobsahovalo všetky náležitosti podľa § 10 ods. 12 zákona č. 136/2001 Z.z. v znení neskorších predpisov a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“),                   t.j. oznámenie koncentrácie bolo neúplné.

Úrad listom č. 6325/PMÚ SR/2005 zo dňa 16.11.2005 upovedomil právneho zástupcu, že oznámenie koncentrácie je neúplné a žiadal o jeho doplnenie, pričom ho zároveň upozornil, že podľa § 11 zákona č. 136/2001 Z.z. v znení neskorších predpisov lehota 60 pracovných dní na vydanie rozhodnutia nezačala plynúť.  
      
Prostredníctvom právneho zástupcu bolo v nadväznosti na vyššie uvedenú výzvu úradu oznámenie koncentrácie doplnené o chýbajúce informácie a podklady podľa          § 10 ods. 12 zákona č. 136/2001 Z.z. v znení neskorších predpisov a Vyhlášky listom č. 2528/2006 dňa 22.05.2006 a listom č. 3475/2006 dňa 10.08.2006. Dňom 11.08.2006 začala plynúť podľa § 11 zákona č. 136/2001 Z.z. v znení neskorších predpisov lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil právneho zástupcu listom                                        č. 3476/PMÚ SR/2006 zo dňa 10.08.2006.
 
Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Forma koncentrácie

Podľa § 9 ods. 1 zákona č. 136/2001 Z.z. v znení neskorších predpisov koncentrácia je proces ekonomického spájania podnikateľov, ktorým je

	a) zlúčenie alebo splynutie dvoch alebo viacerých samostatných  podnikateľov, alebo
	b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou podľa § 9 ods. 4 zákona č. 136/2001 Z.z. v znení neskorších predpisov sa rozumie možnosť vykonávať rozhodujúci vplyv na činnosť podnikateľa, najmä prostredníctvom

	a) vlastníckych práv alebo iných práv k podniku alebo k jeho časti,
	b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
 
V spoločnosti Eastern Sugar BV pred nižšie uskutočnenými zmenami vykonávali spoločnú kontrolu podnikatelia Societe Generale de participations Sucrieres SAS so sídlom  23-25 Avenue Franklin D Roosevelt, 75008 Paríž, Francúzsko (ďalej len „Geparsuc“), ktorá patrí do skupiny spoločností kontrolovaných spoločnosťou Südzucker Aktiengesellschaft Mannheim /Ochsenfurt, Spolková republika Nemecko (ďalej len „Südzucker“) a Tate & Lyle, ktorá patrí do skupiny spoločností kontrolovaných spoločnosťou Tate & Lyle PLC, so sídlom Sugar Quay, Lowe Thames street, londýn EC3R 6DQ, Veľká Británia (ďalej len „Tate & Lyle PLC“).

Dňa 17.12.2003 spoločnosť Geparsuc uzatvorila so spoločnosťou Zuckerfabrik    Jülich A.G. so sídlom Dürener Strasse 20, D-52428 Jülich, Spolková republika Nemecko (ďalej len „Jülich“) Zmluvu o predaji a prevode 1 akcie spoločnosti Eastern Sugar B.V. (ďalej len „Zmluva“), na základe ktorej spoločnosť Geparsuc previedla jednu akciu vydanú spoločnosťou Eastern Sugar BV na spoločnosť Jülich, čím znížila svoju  účasť a nepriamo účasť podnikateľa Südzucker na spoločnosti Eastern Sugar BV pod 50%.

Dňa 17.12.2003 príslušné zmluvné strany Akcionárskej zmluvy týkajúcej sa spoločnosti Eastern Sugar BV (ďalej len „Akcionárska zmluva“) uzatvorili Dodatok k Akcionárskej zmluve, ktorým boli nahradené ustanovenia vyžadujúce jednohlasný súhlas na schválenie všetkých záležitostí na úrovni Správnej rady spoločnosti Eastern Sugar BV ustanoveniami, ktoré zavádzajú väčšinové hlasovanie a znižujú počet členov Správnej rady.

Dňa 20.02.2004 spoločnosť Geparsuc zaslala list spoločnosti Tate & Lyle, z ktorého vyplýva, že spoločnosť Geparsuc sa vzdáva práva menovať druhého člena Správnej rady spoločnosti Eastern Sugar BV. 
Vychádzajúc z analýzy relevantných dokumentov, ktoré upravujú spôsob a rozsah rozhodovania v spoločnosti Eastern Sugar BV vyplýva, že uzatvorením Zmluvy a Dodatku k Akcionárskej zmluve v nadväznosti na faktický stav v Správnej rade spoločnosti Eastern Sugar BV, ktorý korešponduje so záväzkom vyplývajúcim z listu zo dňa 20.02.2004, úrad zistil, že v súčasnosti vykonáva výlučnú kontrolu nad podnikom podnikateľa Eastern Sugar BV podnikateľ Tate & Lyle.

V predmetnom prípade teda došlo k zmene kvality kontroly, ktorá spočívala v zmene spoločnej kontroly podnikateľov Geparsuc a Tate & Lyle na výlučnú kontrolu podnikateľa Tate & Lyle nad podnikom podnikateľa Eastern Sugar BV.

Vzhľadom na vyššie uvedené úrad zistil, že na základe vyššie uvedených skutočností vznikla koncentrácia podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. v znení neskorších predpisov.

Účastníci koncentrácie

Podľa § 25 ods. 3 písm. d) zákona č. 136/2001 Z.z. v znení neskorších predpisov účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe uvedeného úrad zistil, že účastníkom správneho konania je v predmetnom prípade podnikateľ Tate & Lyle, ktorý získal výlučnú kontrolu nad podnikom podnikateľa Eastern Sugar BV. 

Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu je účastníkom koncentrácie podnikateľ, resp. podnikatelia nad ktorým/ktorými sa kontrola získava.
       
Na základe uvedeného sú účastníkmi predmetnej koncentrácie podnikateľ Tate & Lyle, ktorí získava výlučnú kontrolu a podnikateľ Eastern Sugar BV, nad ktorým je výlučná kontrola získavaná.  

Podľa § 2 ods. 1 písm. a) zákona č. 136/2001 Z.z. v znení neskorších  predpisov sa zákon vzťahuje na podnikateľov. Podľa § 3 ods. 2 zákona č. 136/2001 Z.z. v znení neskorších predpisov podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Tate & Lyle 

Spoločnosť Tate & Lyle je holdingovou spoločnosťou založenou na účely držby majetkových účastí a ako taká nevykonáva žiadnu podnikateľskú činnosť. 

Spoločnosť Tate & Lyle je nepriamou dcérskou spoločnosťou spoločnosti Tate & Lyle PLC, ktorá je významným producentom ingrediencií z obnoviteľných zdrojov s prevádzkami najmä v Európe, Amerike a juhovýchodnej Ázii. Zaoberá sa vývojom, výrobou a distribúciou celého radu ingrediencií vyrábaných z obnoviteľných zdrojov, ako sú kukurica, obilie a cukor, ktoré sa používajú v množstve potravinárskych a priemyselných výrobkov. Hlavné skupiny výrobkov spoločnosti Tate & Lyle PLC zahŕňajú predovšetkým obilninové sladidlá a škroby, trstinový a repný cukor, melasu a produkty vyrábané fermentáciou, ako napríklad kyselina citrónová a etanol.

Podnikateľ Tate & Lyle vlastní 50% akcií podnikateľa Eastern Sugar BV, ktorý kontroluje skupinu spoločností v Českej republike, Maďarsku a Slovenskej republike. Na území Slovenskej republiky pôsobí podnikateľ Tate & Lyle prostredníctvom podnikateľa Eastern Sugar BV v spoločnostiach Eastern Sugar Slovensko, a.s., Bratislavská cesta 1246/9, 929 12 Dunajská Streda, Slovenská republika,             IČO: 31 411 878 (ďalej len „Eastern Sugar Slovensko“) a Eastern Sugar, s.r.o., Bratislavská cesta 1246/9, 929 12 Dunajská Streda, Slovenská republika,             IČO: 36 265 179 (ďalej len „Eastern Sugar, s.r.o.“) a prostredníctvom podnikateľa Eaststarch C.V., Elbeweg 125, Rotterdam, Holandsko (ďalej len „Eaststarch C.V.“) v spoločnosti Amylum Slovakia, spol. s.r.o., 919 08 Boleráz, Slovenská republika, IČO: 31 411 011.

Spoločnosť Eaststarch C.V. je spoločným podnikom spoločnosti Tate & Lyle a spoločnosti Archer Daniels Midland Co., pričom každá z nich má v spoločnosti   50% - nú majetkovú účasť, t.j. nie je pod výlučnou kontrolou žiadnej z menovaných spoločností.
 
Z vyššie uvedených skutočností vyplýva, že spoločnosť Tate & Lyle je podnikateľom podľa  § 3 ods. 2 zákona č. 136/2001 Z.z. v znení neskorších predpisov a teda sa neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Eastern Sugar BV

Spoločnosť Eastern Sugar BV je holdingovou spoločnosťou založenou na účely držby majetkových účastí a ako taká nevykonáva žiadnu podnikateľskú činnosť. 

Akcionármi spoločnosti Eastern Sugar BV sú podnikatelia Tate & Lyle s vlastníctvom 50% akcií, Geparsuc s vlastníctvom 49,51% akcií a Jülich s vlastníctvom 0,49% akcií. 

Na území Slovenskej republiky podnikateľ Eastern Sugar BV pôsobí prostredníctvom  spoločnosti Eastern Sugar Slovensko, ktorá podniká v oblasti výroby cukru a melasy z cukrovej repy, pričom prevádzkuje jeden výrobný závod v Dunajskej Strede a spoločnosti Eastern Sugar, s.r.o., ktorá poskytuje podnikom v rámci skupiny Eastern Sugar rôzne služby v oblasti manažmentu. 

Výška podielu podnikateľa Eastern Sugar BV v spoločnosti Eastern Sugar Slovensko je 95,64% a výška podielu podnikateľa Eastern Sugar BV v spoločnosti Eastern Sugar, s.r.o.  je 100%.

Z vyššie uvedených skutočností vyplýva, že spoločnosť Eastern Sugar BV je podnikateľom podľa  § 3 ods. 2 zákona č. 136/2001 Z.z. v znení neskorších predpisov a teda sa neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Koncentrácia podliehajúca kontrole úradu

Vzhľadom na to, že koncentrácia vznikla dňa 20.02.2004, podľa § 10 ods. 1 zákona č. 136/2001 Z.z. v znení neskorších predpisov sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t. j. za rok 2003.

Podľa § 10 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon         č. 136/2001 Z.z. v znení zákona č. 465/2002 Z.z.“) koncentrácia podlieha kontrole úradu, ak

a)	spoločný obrat účastníkov koncentrácie je najmenej 750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo

b)	spoločný podiel účastníkov koncentrácie alebo podiel aspoň jedného z nich presiahne 25% celkového podielu tovarov na relevantnom trhu v Slovenskej republike. 

Vychádzajúc zo skutočnosti, že účastníkmi predmetnej koncentrácie sú podnikatelia Tate & Lyle a Eastern Sugar BV v nadväznosti na predložené podklady a informácie, úrad konštatuje, že posudzovaná koncentrácia nespĺňa notifikačné kritériá podľa § 10 ods. 1 písm. a) zákona č. 136/2001 Z.z. v znení zákona č. 465/2002 Z.z.

Úrad ďalej skúmal, či posudzovaná koncentrácia podlieha kontrole úradu podľa            § 10 ods. 1 písm. b) zákona č. 136/2001 Z.z. v znení zákona č. 465/2002 Z.z. Vychádzajúc z predložených podkladov a informácií v priebehu správneho konania   č. 0058/OK/2005, úrad konštatuje, že koncentrácia podnikateľov Tate & Lyle a Eastern Sugar BV, spočívajúca v zmene spoločnej kontroly na výlučnú kontrolu podnikateľa Tate & Lyle nad podnikom podnikateľa Eastern Sugar BV, podliehala kontrole úradu podľa  § 10 ods. 1 písm. b) zákona č. 136/2001 Z.z. v znení zákona   č. 465/2002 Z.z., nakoľko podiel účastníkov predmetnej koncentrácie presiahol 25% celkového podielu tovarov na relevantnom trhu výroby a predaja cukru v Slovenskej republike za rok 2003. Úrad túto skutočnosť považuje podľa § 32 ods. 2 správneho poriadku za skutočnosť známu z jeho úradnej činnosti.

Podľa § 44a ods. 1 zákona č. 136/2001 Z.z. v znení neskorších predpisov právne vzťahy vzniknuté pred dňom nadobudnutia platnosti zmluvy o pristúpení Slovenskej republiky k Európske únii sa spravujú ustanoveniami tohto zákona; vznik týchto právnych vzťahov sa posudzuje podľa doterajších predpisov.

Podľa § 10 ods. 1 zákona č. 136/2001 Z.z. v znení neskorších predpisov koncentrácia podlieha kontrole úradu, ak

a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo

b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona č. 136/2001 Z.z. v znení neskorších predpisov celkový obrat účastníka koncentrácie je súčet obratov

a)	účastníka koncentrácie,

b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,

c)	podnikateľov, ktorí majú práva uvedené v písmene b) v podniku účastníka koncentrácie,

d)	podnikateľov, v ktorých majú podnikatelia uvedení v písmene c) práva uvedené v písmene b),

e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona č. 136/2001 Z.z. v znení neskorších predpisov v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu (ďalej len „Vyhláška“).

Vychádzajúc z predložených podkladov a informácií, úrad konštatuje, že predmetná koncentrácia podlieha kontrole úradu aj podľa § 10 ods. 1 písm. b) zákona                č. 136/2001 Z.z. v znení neskorších predpisov.

Vzhľadom na to, že účastník konania označil údaje týkajúce dosiahnutých obratov účastníkov koncentrácie za obchodné tajomstvo, tieto úrad neuvádza a sú súčasťou spisu. 

Podľa § 10 ods. 9 zákona č. 136/2001 Z.z. v znení neskorších predpisov koncentrácia, ktorá podlieha kontrole úradu podľa § 10 ods. 1 zákona                       č. 136/2001 Z.z. v znení neskorších predpisov, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

Vzhľadom na to, že posudzovaná koncentrácia vznikla dňa 20.02.2004 a úradu bola prostredníctvom právneho zástupcu oznámená dňa 11.11.2005, úrad konštatuje, že došlo k porušeniu povinnosti oznámiť predmetnú koncentráciu v lehote podľa § 10 ods. 9 zákona č. 136/2001 Z.z. v znení neskorších predpisov. Predmetná skutočnosť bola predmetom samostatného správneho konania, pričom bolo vydané v tejto veci právoplatné rozhodnutie.

Relevantné trhy 

Podľa § 3 ods. 3 zákona č. 136/2001 Z.z. v znení neskorších predpisov relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.
 
Podľa § 3 ods. 4 zákona č. 136/2001 Z.z. v znení neskorších predpisov tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov.

Podľa § 3 ods. 5 zákona č. 136/2001 Z.z. v znení neskorších predpisov vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Pri zadefinovaní relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona č. 136/2001 Z.z. v znení neskorších predpisov, z hlavných činností a aktivít, ktoré vykonávajú účastníci koncentrácie a ich dcérske spoločnosti na území Slovenskej republiky. 

Podľa § 3 ods. 6 zákona č. 136/2001 Z.z. v znení neskorších predpisov priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad sa pritom zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Vychádzajúc z podnikateľskej činnosti podnikateľa Eastern Sugar Slovensko, prostredníctvom ktorej na území Slovenskej republiky pôsobia účastníci koncentrácie, spoločnosť Eastern Sugar Slovensko pôsobí v oblasti výroby a distribúcie cukru a to tak pre spotrebu vo výrobe, ako aj pre domácu spotrebu a v oblasti výroby a distribúcie melasy.

Cukor určený pre spotrebu vo výrobe (tzv. priemyselný cukor) je biely rafinovaný cukor vyrábaný z cukrovej repy, ktorý sa distribuuje buď ako voľne uložený alebo vo veľkých baleniach (t.j. v baleniach s hmotnosťou viac ako 5 kg). Odberateľmi priemyselného cukru sú predovšetkým ďalší spracovatelia cukru, t.j. výrobcovia potravín a nápojov.

Cukor určený pre domácu spotrebu (tzv. maloobchodný cukor) je biely rafinovaný cukor vyrábaný z cukrovej repy, ktorý sa distribuuje v malých množstvách               (t.j. v baleniach s hmotnosťou do 5 kg) medzi spotrebiteľov v domácnostiach alebo v oblasti verejného stravovania (hotely, reštaurácie).

Cukor vyrobený z cukrovej repy môžu jeho odberatelia nahradiť iným výrobkom len vo veľmi obmedzenom rozsahu. Za substitúty cukru možno považovať rôzne druhy špeciálnych cukrov, ako sú tekuté cukry a škrobové a glukózové sirupy vyrábané zo zemiakov a kukurice, a iné substitúty, ktoré však nemôžu v plnom rozsahu nahradiť repný cukor, najmä z hľadiska spôsobu použitia, trvanlivosti, skladovateľnosti a manipulovateľnosti. Spomínané druhy špeciálnych cukrov sú využívané výhradne ďalšími spracovateľmi cukru v rámci potravinárskeho priemyslu, konzervárenstva a pod.

Melasa je viacúčelový vedľajší produkt, ktorý vzniká pri výrobe cukru a ponúka rôzne úžitky ako krmivo pre zvieratá, slúži ako surovina pre fermentáciu a nachádza tiež rozmanité využitie v rámci priemyselných procesov.

Účastník konania vymedzil v predmetnom prípade tovarové relevantné trhy nasledovne:

a)	trh výroby a predaja cukru,
b)	trh výroby a predaja melasy.

Vzhľadom na to, že výroba a distribúcia tovarov na vyššie uvedených tovarových relevantných trhoch podliehajú národným výrobným kvótam, berúc do úvahy skutočnosť, že distribúcia daných tovarov sa na území Slovenskej republiky uskutočňuje za homogénnych súťažných podmienok, účastník konania zastáva názor, že z priestorového hľadiska možno uvedené tovarové relevantné trhy vymedziť ako národné, t.j. priestorovým relevantným trhom je územie Slovenskej republiky.

Na území Slovenskej republiky pôsobia na relevantnom trhu výroby a predaja cukru a relevantnom trhu výroby a predaja melasy okrem podnikateľa Eastern Sugar Slovensko nasledovní podnikatelia: Považský cukor, a.s., Cukrovarská 311/9, 914 11 Trenčianska Teplá (ďalej len „Považský cukor“) a Slovenské cukrovary, a.s., Cukrovarská 3, 979 21 Rimavská Sobota (ďalej len „Slovenské cukrovary“).

Tabuľka č. 1  objem výroby a podiel podnikateľov pôsobiacich na relevantnom trhu výroby a predaja cukru na území Slovenskej republiky
Podnikatelia	Výroba ( t )	Podiel  	
Eastern Sugar Slovensko	[ …]	30 – 35 %	
Považský cukor	[ ... ]	35 – 40 %	
Slovenské cukrovary	[ ... ]	25 – 30 %	

Trh s cukrom je stabilným trhom, čiastočne stagnujúci so slabo elastickým dopytom. Z dlhodobého hľadiska je spotreba cukru stabilná, čo preukazuje aj tabuľka č. 2 uvedená nižšie. V porovnaní s inými výrobkami sú vernosť značke a rozlišovanie výrobkov odberateľmi v prípade cukru nízke. Cukor je generická hromadná komodita. Konkurencia sa vyskytuje hlavne vo vzťahu k cene, kvalite a ponuke služieb. 

Tabuľka č. 2  údaje o vývoji ročnej spotreby cukru v Slovenskej republike v kg na obyvateľa
rok	1999	2000	2001	2002	2003	2004  	
kilogramy	30,50	31,50	26,60	27,60	27,00	29,70	
Zdroj: Štatistický úrad Slovenskej republiky

Vychádzajúc z predložených podkladov a informácií v nadväznosti na vyššie uvedené úrad uvádza nasledovné.

Ovplyvneným trhom sa rozumie tovarovo, priestorovo a časovo vymedzené územie, na ktorom sa v dôsledku koncentrácie prejavia účinky takejto koncentrácie. K vzniku ovplyvnených trhov podľa Vyhlášky dochádza v prípade, že trhy účastníkov koncentrácie alebo podnikateľov uvedených v   § 3 ods. 1 písm. a) a b) Vyhlášky sa aspoň do určitej miery prekrývajú a predpokladané ekonomické spojenie podnikateľov alebo nadobudnutie kontroly nad podnikom podnikateľa sa na takomto trhu alebo na trhu s ním súvisiacim prejaví. 

Predmetnou koncentráciou dochádza k zmene kvality kontroly podnikateľa Tate & Lyle nad podnikom podnikateľa Eastern Sugar BV zo spoločnej kontroly podnikateľov Geparsuc a Tate & Lyle (t.j. na najvyššej úrovni spoločnej kontroly spoločností Tate & Lyle PLC a Südzucker) na výlučnú kontrolu podnikateľa Tate & Lyle, ktorá nebude mať dopad na pôsobenie a podnikanie spoločnosti Eastern Sugar BV na vymedzených tovarových relevantných trhoch na území Slovenskej republiky. Pred vznikom koncentrácie podnikateľ Tate & Lyle už vykonávala spoločnú kontrolu nad spoločnosťou Eastern Sugar Slovensko a preto spoločnosť Tate & Lyle nesúťažila so spoločnosťou Eastern Sugar Slovensko na vymedzených relevantných trhoch v Slovenskej republike.

Vychádzajúc zo štruktúry posudzovanej koncentrácie, žiaden z účastníkov koncentrácie ani podnikateľov uvedených v § 3 ods. 1 písm. a) a b) Vyhlášky nepôsobí na priestorových a tovarových trhoch, ktoré by sa horizontálne alebo vertikálne prekrývali, ani na trhoch, ktoré je možné vymedziť ako trhy úzko súvisiace s trhom, na ktorých pôsobí ďalší účastník  koncentrácie. V predmetnom prípade teda ide o konglomerátnu koncentráciu.

Realizáciou predmetnej koncentrácie nedôjde k žiadnemu zvýšeniu trhových podielov účastníkov koncentrácie, ani k žiadnym iným štrukturálnym zmenám súťažného prostredia na vymedzených relevantných trhov sa na území Slovenskej republiky.

Vzhľadom na vyššie uvedené a skutočnosť, že predmetnou koncentráciou nedochádza k obmedzeniu hospodárskej súťaže, pre účely posúdenia predmetnej koncentrácie úrad vychádzal z definície relevantných trhov navrhnutých účastníkom konania, pričom ich presná definícia z hľadiska tovarového zostáva otvorená.

Dopad koncentrácie na hospodársku súťaž

Podľa ustanovenia § 12 ods. 1 zákona č. 136/2001 Z.z. v znení neskorších predpisov úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona           č. 136/2001 Z.z. v znení neskorších predpisov úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona č. 136/2001 Z.z. v znení neskorších predpisov. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona č. 136/2001 Z.z. v znení neskorších predpisov úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona č. 136/2001 Z.z. v znení neskorších predpisov koordinácia súťažného správania je v rozpore s ustanovením § 4 ods. 1 zákona        č. 136/2001 Z.z. v znení neskorších predpisov.

Ako dôvody koncentrácie účastník konania uviedol nasledovné:
Predmetná koncentrácia vznikla za tým účelom, aby si spoločnosť Südzucker splnila svoju povinnosť, ktorá jej bola uložená rozhodnutím číslo Vj-127/2001 vydaným Maďarským protimonopolným úradom, t.j. povinnosť vzdať sa spoločnej kontroly nad spoločnosťou Eastern Sugar BV.
 
Predmetnou koncentráciu nedochádza k vytvoreniu alebo posilneniu dominantného postavenia na vymedzených relevantných trhoch žiadneho z účastníkov koncentrácie, ani k žiadnemu obmedzeniu efektívnej súťaže na týchto trhoch.

Podľa § 12 ods. 8 zákona č. 136/2001 Z.z. v znení neskorších predpisov, rozhodnutie podľa § 12 ods. 1 až 3 zákona č. 136/2001 Z.z. v znení neskorších predpisov sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

Podľa § 33 zákona č. 136/2001 Z.z. v znení neskorších predpisov úrad listom            č. 3505/PMÚ SR/2006 zo dňa 14.08.2006 informoval účastníka správneho konania prostredníctvom právneho zástupcu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne aby navrhol jeho doplnenie.

Dňa 15.08.2006 bol úradu doručený list, ktorým sa účastník konania prostredníctvom právneho zástupcu vyjadril k výzve pred vydaním rozhodnutia nasledovne: „Spoločnosť Tate & Lyle Holland nemá žiadne pripomienky k podkladom rozhodnutia v predmetnej veci tak, ako bolo uvedené v Liste, a ani k spôsobu ich zistenia a nenavrhujú doplnenie týchto podkladov.“

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                         Ing. Dušan Valo
                                                                              riaditeľ odboru koncentrácií

[ …] – informácie obsahujúce obchodné tajomstvo

Rozhodnutie sa doručuje:

Mgr. Branislav Brocko
advokát
Palisády 36
811 06 Bratislava